Στάδιο Χίλσμπορο

Το Χίλσμπορο (αγγλικά: Hillsborough) είναι γήπεδο ποδοσφαίρου που βρίσκεται στην πόλη Σέφιλντ της Αγγλίας και άνοιξε τις πύλες του το 1899. Είναι η έδρα της ποδοσφαιρικής ομάδας Σέφιλντ Γουένσντεϊ και έχει χωρητικότητα 39.814 θέσεων. Το γήπεδο έχει συνδεθεί με μία από τις σημαντικότερες ποδοσφαιρικές τραγωδίες στην παγκόσμια ιστορία. Ιστορία Η τραγωδία Στις 15 Απριλίου του 1989 το στάδιο του Χίλσμπορο φιλοξενεί τον ημιτελικό του Κυπέλλου Αγγλίας με αντιπάλους την Νότιγχαμ Φόρεστ και την Λίβερπουλ Φ.Κ.. Μετά από μια σειρά από σοβαρά λάθη (εσφαλμένη κατανομή των φιλάθλων, προχειρότητα, κακοδιαχείριση μιας κατάστασης εκτάκτου ανάγκης), αψυχολόγητες ενέργειες του επικεφαλής της αστυνομικής δύναμης οδήγησαν στην είσοδο υπεράριθμων οπαδών της Λίβερπουλ Φ.Κ. στην εξέδρα Λέπιγκς Λέιν (αγγλ. Leppings Lane), στη βόρεια κερκίδα του σταδίου. Το αποτέλεσμα ήταν να δημιουργηθεί τρομερή πίεση στους οπαδούς που μπήκαν πρώτοι στο στάδιο. Κάποιοι πρόλαβαν να πηδήσουν στον αγωνιστικό χώρο του Σταδίου. Υπήρχαν, όμως, και αυτοί που δεν πρόλαβαν. Ως αποτέλεσμα, 96 οπαδοί της Λίβερπουλ Φ.Κ. έχασαν την ζωή τους και 776 τραυματίστηκαν. Δικαστική εξέλιξη Ένα γεγονός τέτοιας σημασίας, που δεν συγκλόνισε μόνο τον κόσμο του αθλητισμού, ήταν φυσικό κι επόμενο ότι θα λάμβανε και κάποιες δικαστικές διαστάσεις στις περιόδους που θα ακολουθούσαν. Ο τότε επικεφαλής επιθεωρητής των θέσεων Ντέιβιντ Ντάκενφιλντ, που από πολλούς χαρακτηρίστηκε ως το υπαίτιο πρόσωπο για την τραγική κατάληξη δεκάδων ανθρώπων στη βραδιά εκείνη, κλήθηκε να υπερασπιστεί εαυτόν, αφού κατηγορήθηκε για ανθρωποκτονία από αμέλεια. Το 2016 βγήκε στο προσκήνιο η μακροχρόνια κι ενδελεχής έρευνα μεταξύ της Ποδοσφαιρικής Ομοσπονδίας Αγγλίας κι άλλων Βρετανικών μελών, η οποία είχε σχέση και με το ενδεχόμενο να φέρουν την κυριότερη ευθύνη οι αργοπορημένοι οπαδοί, που δεν κρατούσαν καν εισιτήρια, είχαν καταναλώσει υπερβολικές ποσότητες αλκοόλ προτού εισέλθουν και στη συνέχεια αψήφησαν τα μέτρα της αστυνομίας, για να παραβούν το όριο χωρητικότητας στις θύρες. Ο Ντάκενφιλντ είχε τότε παραδεχτεί πως ζούσε με αυτή την πρόφαση στο μυαλό, μετά από την τραγική νύχτα του συμβάντος, όμως δεν έπρεπε να παριστάνει τον αναληθή ψέγοντας αποκλειστικά την οπαδική μερίδα της Λίβερπουλ Φ.Κ., όπως έκανε εκ των πραγμάτων. Παραδέχτηκε, ακόμη, το αδιανόητο σφάλμα του να μην πάρει το νόμο στα χέρια του και να αποκλείσει τον χώρο των επικίνδυνων εξωτερικών θυρών, αν όχι να απαγορεύσει την είσοδο στο κοινό που περίσσευε. Ωστόσο, το Νοέμβριο του 2019, στην κρίσιμη μέρα της δίκης, τόσο οι μεροληπτικές αγορεύσεις του συνηγόρου του Ντάκενφιλντ, όσο και τα συμπεράσματα του δικαστή πάνω στα δεδομένα της έρευνας και του όλου επεισοδίου, οδήγησαν εν τέλει στην αθώωση του πρώην επικεφαλής αστυνομικού. Μάλιστα, η γνώμη του δικαστή πως δεν θα έπρεπε κανονικά να δοθεί σημασία σε μια τέτοια έρευνα, εφ' όσον οι τύποι και οι διαδικασίες διέφεραν κατά πολύ των διαδικασιών και των προϋποθέσεων μιας ποινικής δίκης, κατέπληξε -όχι θετικά- τους παρευρισκόμενους του ακροατηρίου και τις οικογένειες των θυμάτων. Παραπομπές Εξωτερικοί σύνδεσμοι Σωτηρακόπουλος, Χρήστος. «Ένα εγκληματικό λάθος που σφράγισε τη μοίρα 96 ψυχών!», άρθρο στον ιστότοπο του NovaΣΠΟΡ FM, 13 Απριλίου 2012. Η τραγωδία του Χίλσμπορο από το e-soccer.gr «Η αθώωση του επικεφαλής επιθεωρητή του 'Χίλσμπορο' γεννά αναπάντητα ερωτήματα» άρθρο στον ιστότοπο του Contra.gr, 30 Νοεμβρίου 2019.